**Projekto**

**lyginamasis variantas**

**LIETUVOS RESPUBLIKOS**

**MIŠKŲ ĮSTATYMO NR. I-671 2, 3, 11 IR 15 STRAIPSNIŲ PAKEITIMO IR ĮSTATYMO PAPILDYMO 101 STRAIPSNIU**

**ĮSTATYMAS**

2019 m. d. Nr.

Vilnius

**1 straipsnis. 2 straipsnio pakeitimas**

1. Pakeisti 2 straipsnio 28 dalį ir ją išdėstyti taip:

„28. **Ugdomasis miško kirtimas** – miško kirtimas nebrandžiame medyne, siekiant išauginti tam tikros rūšinės sudėties ir geros kokybės produktyvų medyną. **Pagal medyno amžių ir ūkinius tikslus ugdomieji miško kirtimai skirstomi į jaunuolynų ugdymo, retinimo ir einamuosius kirtimus.“**

2. Papildyti 2 straipsnį nauja 33 dalimi:

,,**33.** **Medžių rūšies kilmės rajonas** **– teritorija (arba keli plotai), kurioje susidaro beveik vienodos ekologinės sąlygos ir kurioje randami panašių fenotipinių arba genetinių požymių medynai (sėklų šaltiniai), jeigu reikia, atsižvelgiant į aukštį virš jūros lygio.**“

3. Papildyti 2 straipsnį nauja 34 dalimi:

,,**34. Miško dauginamoji medžiaga** **– sodmeninės augalų dalys, sėklinė medžiaga, iš jų išauginti sodmenys (sėjinukai ir sodinukai) arba savaiminukai, naudojami miškams įveisti ar atkurti.**“

4. Papildyti 2 straipsnį nauja 35 dalimi:

,,**35. Miško dauginamosios medžiagos tiekėjas** – **miško dauginamosios medžiagos auginimu, sandėliavimu, vežimu ir (ar) prekyba besiverčiantis fizinis arba juridinis asmuo.**“

5. Papildyti 2 straipsnį nauja 36 dalimi:

,,**36. Miško veisimas** – **miško želdinimas ir (arba) žėlimas sklypuose, kuriuose prieš tai miškas neaugo.**“

6. Papildyti 2 straipsnį nauja 37 dalimi:

,,**37.** **Prekyba miško dauginamąja medžiaga** – **miško dauginamosios medžiagos pateikimas prekybai, siūlymas parduoti, pardavimas arba pristatymas kitam asmeniui, įskaitant pristatymą pagal paslaugų sutartį.**“

**2 straipsnis. 3 straipsnio pakeitimas**

1. Pakeisti 3 straipsnio 3 dalį ir ją išdėstyti taip:

„3. II grupė – specialios paskirties miškai. Joje skiriami:

1) A – ekosistemų apsaugos miškai. Kraštovaizdžio, telmologinių, pedologinių, botaninių, zoologinių, botaninių - zoologinių draustinių miškai ar jų dalys, **Europos bendrijos svarbos natūralių miško buveinių plotai, esantys buveinių apsaugai svarbiose teritorijose, kurios nustatytos tokių tipų buveinėms saugoti,** ~~priešeroziniai miškai~~. Ūkininkavimo tikslas – išsaugoti arba atkurti miško ekosistemas ar atskirus jų komponentus. Šios miškų grupės medynuose draudžiami ~~plynieji pagrindiniai miško kirtimai, o gamtinės brandos nepasiekusiuose medynuose draudžiami atvejiniai pagrindiniai miško kirtimai~~ **pagrindiniai miško kirtimai, išskyrus atrankinius pagrindinius, sanitariniai miško kirtimai, išskyrus ypatingos grėsmės aplinkiniams medynams ypač pavojingų ligų ir kenkėjų plitimo atvejus, ir einamieji miško kirtimai**;

2) B – rekreaciniai miškai. Tai yra miško parkai, miestų miškai, valstybinių parkų rekreacinių zonų miškai, rekreaciniai miško sklypai ir kiti poilsiui skirti miškai. Ūkininkavimo tikslas – formuoti ir išsaugoti rekreacinę miško aplinką. Šios miškų grupės medynuose draudžiami plynieji pagrindiniai miško kirtimai **ir supaprastinti atvejiniai pagrindiniai miško kirtimai.**~~, o gamtinės brandos nepasiekusiuose medynuose draudžiami atvejiniai pagrindiniai miško kirtimai~~. Kirtimus draudžiama vykdyti poilsiavimo sezono metu, išskyrus stichinių arba biotinių veiksnių sudarkytus medynus.“

1. Pakeisti 3 straipsnio 4 dalį ir ją išdėstyti taip:

„4. III grupė – apsauginiai miškai. Tai yra genetinių, geologinių, geomorfologinių, hidrografinių, kultūrinių draustinių ar jų dalių, kultūrinių rezervatų miškai, atkuriamųjų ir genetinių sklypų, miško sėklinių medynų, laukų apsauginiai, apsaugos zonų**, priešeroziniai** miškai. Ūkininkavimo tikslas – formuoti produktyvius medynus, galinčius atlikti dirvožemio, oro, vandens, žmogaus gyvenamosios aplinkos apsaugos funkcijas. ~~Plynųjų pagrindinių miško kirtimų biržės plotas negali būti didesnis kaip 5 hektarai.~~ ~~Plynieji pagrindiniai miško kirtimai draudžiami nacionaliniuose parkuose, išskyrus pelkinių ir užmirkusių augaviečių medynus.~~ **Šios miškų grupės medynuose draudžiami plynieji pagrindiniai miško kirtimai, išskyrus ne didesnio kaip 3 ha ploto, o valstybiniuose parkuose – ne didesnio kaip 1 ha ploto plynuosius pagrindinius miško kirtimus šiais atvejais: pelkinių ir užmirkusių augaviečių medynuose; eglynuose, kurių pirmojo ardo eglių medžių tūris sudaro ne mažiau kaip 56 proc. medyno pirmojo ardo tūrio; taip pat, kai kirtimais siekiama atkurti pušynus ir ąžuolynus želdinant. Valstybiniuose parkuose draudžiami supaprastinti atvejiniai pagrindiniai miško kirtimai.**“

1. Pakeisti 3 straipsnio 5 dalies 1 punktą ir jį išdėstyti taip:

„1) A – normalaus kirtimo amžiaus ūkiniai miškai. Ūkininkavimo tikslas – laikantis aplinkosaugos reikalavimų, formuoti produktyvius medynus, nepertraukiamai tiekti medieną. Plynųjų pagrindinių miško kirtimų, išskyrus plynuosius sanitarinius miško kirtimus, biržės plotas negali būti didesnis kaip ~~8~~ **4** hektarai**,** **regioniniuose** **parkuose – ne didesnis kaip 1 ha.** **Nacionaliniuose parkuose** ~~D~~**d**raudžiami **supaprastinti atvejiniai pagrindiniai miško kirtimai ir** plynieji pagrindiniai miško kirtimai ~~nacionaliniuose parkuose~~, išskyrus**:** pelkinių ir užmirkusių augaviečių medynus; **eglynus, kurių pirmojo ardo eglių medžių tūris sudaro ne mažiau kaip 56 proc. medyno pirmojo ardo tūrio; atvejus, kai kirtimais siekiama atkurti pušynus ir ąžuolynus želdinant. Šiais atvejais plynųjų pagrindinių miško kirtimų biržės plotas negali būti didesnis kaip 1 ha.**“

**3 straipsnis. Įstatymo papildymas 101 straipsniu**

Papildyti įstatymą 101 straipsniu:

**101 straipsnis. Kompensacijos privačių miškų savininkams už nustatytus veiklos apribojimus**

**1. Kompensacijos už saugomose teritorijose, taip kaip jos apibrėžtos Lietuvos Respublikos saugomų teritorijų įstatyme, esančiose miško valdose arba ne miškų ūkio paskirties žemės sklypuose esančioje miško žemėje nustatytus veiklos apribojimus išmokamos Lietuvos Respublikos saugomų teritorijų įstatymo nustatyta tvarka.**

**2. Už ne saugomose teritorijose esančiose miško valdose arba ne miškų ūkio paskirties žemės sklypuose esančioje miško žemėje nustatytus veiklos apribojimus dėl pakeistos miškų grupės privačių miškų savininkams pagal šį įstatymą išmokamos vienkartinės arba kasmetinės kompensacijos.**

**3. Vienkartinės kompensacijos išmokamos privačių miškų savininkams, kurių miško valdose arba ne miškų ūkio paskirties žemės sklypuose esančioje miško žemėje po nuosavybės teisių įgijimo pakeičiama miškų grupė ir dėl kurios pakeitimo uždraudžiamas brandžių medynų kirtimas. Kompensuojamos pajamos, kurios galėjo būti gautos pardavus medieną rinkoje, atimant iš jų vidutines medienos ruošos sąnaudas. Kompensacija apskaičiuojama taikant vidutines medienos rinkos kainas ir vidutines medienos ruošos sąnaudas tais metais, kai privataus miško savininkas pateikia prašymą apskaičiuoti ir išmokėti kompensaciją. Prašymą privataus miško savininkas gali pateikti ne anksčiau kaip tais metais, kai miškas pasiekia pagrindinių kirtimų amžių, taikytą iki miškų grupės pakeitimo. Jeigu nuosavybės teisės į miško žemę buvo įgytos vėliau, negu pakeista miškų grupė, kompensacija išmokama tik tuo atveju, jeigu besikreipiančiam kompensacijos privataus miško savininkui miško plotas pagal Piliečių nuosavybės teisių į išlikusį nekilnojamąjį turtą atkūrimo įstatymą buvo grąžintas natūra.**

**4. Kasmetinės kompensacijos išmokamos privačių miškų savininkams, kurių miško valdose arba ne miškų ūkio paskirties žemės sklypuose esančioje miško žemėje po nuosavybės teisių įgijimo pakeičiama miškų grupė ir dėl kurios pakeitimo atidedamas vėlesniam laikui brandžių medynų kirtimas arba reikalaujama dalį kirstinų medžių palikti neiškirstų kirtimų atidėjimo laikotarpiui. Kompensuojami pajamų netekimo nuostoliai, kurie apskaičiuojami kaip vidutinės metinės palūkanos, mokamos einamaisiais metais Lietuvos komerciniuose bankuose už ilgalaikius (nuo 2 metų) terminuotus indėlius, naujai priimtus iš ne finansų bendrovių ir namų ūkių (jeigu nurodytos rūšies indėlių palūkanų norma einamaisiais metais Lietuvos komerciniuose bankuose yra neigiama, kompensacija nemokama). Palūkanos apskaičiuojamos nuo negautų pajamų, kurios galėjo būti gautos iškirtus kirstinus medžius ir pardavus medieną rinkoje, atimant iš jų vidutines medienos ruošos sąnaudas. Negautos pajamos apskaičiuojamos taikant vidutines medienos rinkos kainas ir vidutines medienos ruošos sąnaudas tais metais, kai privataus miško savininkas pateikia prašymą apskaičiuoti ir išmokėti kompensaciją, kurį jis gali pateikti ne anksčiau kaip tais metais, kai miškas pasiekia pagrindinių kirtimų amžių, taikytą iki miškų grupės pakeitimo. Jeigu nuosavybės teisės į miško žemę buvo įgytos vėliau, negu pakeista miškų grupė, kasmetinės kompensacijos išmokamos tik tuo atveju, jeigu besikreipiančiam kompensacijos privataus miško savininkui miško plotas pagal Piliečių nuosavybės teisių į išlikusį nekilnojamąjį turtą atkūrimo įstatymą buvo grąžintas natūra.**

**5. Šio straipsnio 3 ir 4 dalyje numatytos kompensacijos mokamos iš valstybės biudžeto lėšų, skirtų bendrosioms miškų ūkio reikmėms ir gamtotvarkos priemonėms miškuose finansuoti.**

**6. Kompensacijų privačių miškų savininkams už miško valdose arba ne miškų ūkio paskirties žemės sklypuose esančioje miško žemėje nustatytus veiklos apribojimus apskaičiavimo ir išmokėjimo tvarką nustato Vyriausybė. Kompensacijos išmokamos per vienerius metus nuo sprendimo skirti kompensaciją patvirtinimo, kuris priimamas išnagrinėjus prašymą gauti kompensaciją Vyriausybės nustatyta tvarka. Tais atvejais, kai kasmetinei kompensacijai gauti nereikia kasmet pateikti prašymo gauti kompensaciją, kasmetinės kompensacijos už einamuosius metus išmokėjimo terminas – iki kitų metų vasario 1 dienos.**“

**4 straipsnis. 11 straipsnio pakeitimas**

1. Papildyti 11 straipsnio 1 dalį 10 punktu:

**„10) Europos Bendrijos svarbos natūralioms buveinėms ir saugomų rūšių buveinėms atkurti.“**

1. Pakeisti 11 straipsnio 2 dalį ir jį išdėstyti taip:

„2. Paversti miško žemę kitomis naudmenomis draudžiama:

1) I grupės miškuose**, išskyrus šio straipsnio 1 dalies 10 punkte nustatytus atvejus**;

2) II grupės – ekosistemų apsaugos miškuose, išskyrus šio straipsnio 1 dalies 1, 3, 5, 7 ~~ir~~ 9 **ir** **10** punktuose nustatytus atvejus;

3) III grupės – draustinių miškuose ir valstybinių rezervatų apsaugos zonų miškuose, išskyrus šio straipsnio 1 dalies 1, 3, 5, 7, ~~ir~~ 9 **ir** **10** punktuose nustatytus atvejus;

4) kituose miškuose, esančiuose vieno kilometro atstumu nuo Baltijos jūros ir Kuršių marių, II grupės rekreaciniuose miškuose ir III grupės vandens telkinių apsaugos zonų, laukų apsauginiuose ir valstybinių parkų apsaugos zonų miškuose, išskyrus šio straipsnio 1 dalies 1, 2, 3, 7, 8, 9**, 10** punktuose nurodytus atvejus ir šio straipsnio 1 dalies 4 punkte nurodytą atvejį, kai baigiama eksploatuoti šiuo metu naudojamo telkinio dalis, dėl kurios yra išduotas leidimas naudoti naudingąsias iškasenas, ir nėra galimybės tęsti telkinio eksploatavimo ne miško žemėje, jeigu atitinkamų objektų statyba ar atitinkamų teritorijų formavimas numatytas bendruosiuose planuose ar valstybei svarbių projektų teritorijų planavimo dokumentuose arba šių saugomų teritorijų specialiojo teritorijų planavimo dokumentuose. Šiame punkte nustatyti draudimai ir apribojimai netaikomi miško žemę paverčiant kitomis naudmenomis šio straipsnio 1 dalies 5 punkte nustatytu atveju.

3. Pakeisti 11 straipsnio 3 dalies 4 punktą ir jį išdėstyti taip:

„4) šio straipsnio 1 dalies 5, 7, ~~ir~~ 9 **ir** **10** punktuose nustatytais atvejais.“

4. Pakeisti 11 straipsnio 8 dalį ir ją išdėstyti taip:

„8. Asmenys, inicijuojantys valstybinės miško žemės pavertimą kitomis naudmenomis, privalo į valstybės biudžetą sumokėti piniginę kompensaciją, kurią sudaro kitomis naudmenomis paverčiamos miško žemės sklypo vertė rinkos kainomis, jame augančio medyno įveisimo ir išauginimo iki amžiaus, kurį šis medynas pasiekė pavertimo kitomis naudmenomis metu, išlaidos ir prarasto medienos prieaugio, kurį šis medynas sukauptų iki nustatyto pagrindinių kirtimų amžiaus, vertė nenukirsto miško kainomis. Miško žemę paverčiant kitomis naudmenomis, išskyrus šio straipsnio 1 dalies 8 punkte numatytą atvejį, III grupės miškuose, mokama dvigubo dydžio piniginė kompensacija, II grupės miškuose – trigubo dydžio piniginė kompensacija. Reikalavimas sumokėti piniginę kompensaciją netaikomas už tą kitomis naudmenomis paverčiamos miško žemės dalį, kurioje formuojami atskirieji želdynai ir (ar) įrengiamos kapinės, **atkuriamos Europos Bendrijos svarbos natūralios buveinės ir saugomų rūšių buveinės,** taip pat kurioje įgyvendinami ypatingos valstybinės svarbos krašto apsaugos srities projektai.

**5 straipsnis. 15 straipsnio pakeitimas**

Pakeisti 15 straipsnį ir jį išdėstyti taip:

**„15 straipsnis. Miško atkūrimas ir įveisimas**

1. Lietuvos Respublikos teritorijos miškingumas turi būti didinamas įstatymų ir kitų teisės aktų nustatyta tvarka įveisiant mišką ne miško žemėje. Privačioje ne miško žemėje miškas įveisiamas Aplinkos ~~ministerijos~~ **ministro** ir Žemės ūkio ~~ministerijos~~ **ministro** nustatyta tvarka. Kai miškas įveisiamas ne miško žemėje, šiam plotui taikomas Miškų įstatymas.

2. Miško valdytojai, savininkai ir naudotojai mišką privalo atkurti, želdinius ir žėlinius saugoti bei prižiūrėti savo lėšomis.

3. **Miško želdinimui naudojamos miško dauginamosios medžiagos kilmė ir kokybė, auginimo, laikymo sąlygos ir prekyba miško dauginamąja medžiaga turi atitikti aplinkos ministro tvirtinamų Miško dauginamosios medžiagos nuostatų reikalavimus.** ~~Miškas turi būti atkurtas ir įveistas~~ ~~miško sodmenimis, kurių kilmė ir kokybė atitinka Aplinkos ministerijos tvirtinamų Miško dauginamosios medžiagos nuostatų reikalavimus~~**~~.~~**

**4. Iš tolimesnių nei nustatyta Miško dauginamosios medžiagos nuostatuose kilmės rajonų ir kitų Europos Sąjungos šalių miško dauginamąją medžiagą leidžiama įvežti ir naudoti šalies miškams želdinti gavus Leidimą įvežti ir naudoti miško dauginamąją medžiagą miškui želdinti. Jis išduodamas fiziniams ar juridiniams asmenims, želdinantiems mišką, ir miško dauginamosios medžiagos tiekėjams. Leidimą įvežti ir naudoti miško dauginamąją medžiagą miškui želdinti išduoda Valstybinė miškų tarnyba Miško dauginamosios medžiagos nuostatų nustatyta tvarka.**

**5. Leidimas įvežti ir naudoti miško dauginamąją medžiagą miškui želdinti galioja ne ilgiau kaip vienerius metus. Galiojimo terminą nustato ir šį leidimą pripažįsta netekusiu galios Valstybinė miškų tarnyba.**

**6. Leidimas įvežti ir naudoti miško dauginamąją medžiagą miškui želdinti pripažįstamas netekusiu galios šiais atvejais:**

**1) kai nustatoma, kad jis išduotas nesilaikant Miško dauginamosios medžiagos nuostatuose nustatytų reikalavimų;**

**2) kai nustatoma, kad asmuo pateikė klaidingą informaciją, dėl kurios šis leidimas negalėjo būti išduotas.**

**7. Asmuo įgyja teisę verstis miško dauginamosios medžiagos auginimu, sandėliavimu, vežimu ir (ar) prekyba, kai jis įrašomas į Miško dauginamosios medžiagos tiekėjų sąrašą aplinkos ministro tvirtinamų Miško dauginamosios medžiagos nuostatų nustatyta tvarka. Sprendimą įrašyti asmenį į Miško dauginamosios medžiagos tiekėjų sąrašą priima, šį sąrašą sudaro ir tvarko Valstybinė miškų tarnyba. Sprendimas įrašyti asmenį į Miško dauginamosios medžiagos tiekėjų sąrašą priimamas ne vėliau kaip per 10 darbo dienų nuo prašymo pateikimo Valstybinei miškų tarnybai dienos.**

**8. Jeigu miško dauginamosios medžiagos tiekėjas – juridinis asmuo, jis turi būti registruotas Lietuvos Respublikos juridinių asmenų registre; jeigu jis – fizinis asmuo, jis turi turėti verslo liudijimą arba individualios veiklos pažymėjimą ir būti registruotas Ūkininkų ūkių registre arba Mokesčių mokėtojų registre.**

**9. Miško dauginamosios medžiagos tiekėjas privalo:**

**1) laikytis šio įstatymo ir aplinkos ministro tvirtinamų Miško dauginamosios medžiagos nuostatų reikalavimų;**

**2) būti registruotas Lietuvos Respublikos fitosanitariniame registre, jei tai numatyta šio registro nuostatuose.**

**10. Miško dauginamosios medžiagos tiekėjas išbraukiamas iš Miško dauginamosios medžiagos tiekėjų sąrašo, kai:**

**1) išregistruojamas iš Lietuvos Respublikos fitosanitarinio registro;**

**2) skiriama administracinė nuobauda už Miško dauginamosios medžiagos nuostatų reikalavimų pažeidimus ir per vienerius metus po jos skyrimo jis pakartotinai pažeidžia šių nuostatų reikalavimus;**

**3) daugiau kaip 3 metus netiekia į šalies rinką miško dauginamosios medžiagos.**

**11. Jeigu miško dauginamosios medžiagos tiekėjas nutraukia veiklą, jis per 10 darbo dienų apie tai turi informuoti Valstybinę miškų tarnybą. Sprendimą dėl pakartotino miško dauginamosios medžiagos tiekėjo, išbraukto iš Miško dauginamosios medžiagos tiekėjų sąrašo dėl šio straipsnio 10 dalies 2 punkte nurodytų priežasčių, įrašymo į Miško dauginamosios medžiagos tiekėjų sąrašą priima Valstybinė miškų tarnyba.**

~~4.~~ **12.** Miškas atkuriamas ir įveisiamas mišką želdinant arba jam želiant, laikantis aplinkos ministro tvirtinamų Miško atkūrimo ir įveisimo nuostatų reikalavimų. Kirtavietėse ir želdintinose miško aikštėse miškas turi būti atkurtas ne vėliau kaip per trejus metuspo jų atsiradimo. Žuvę želdiniai ir žėliniai turi būti atkurti ne vėliau kaip per dvejus metus, atkurtini žuvę medynai – ne vėliau kaip per trejus metus nuo jų žuvimo fakto nustatymo. ~~Neteisėtai iškirstas miškas turi būti atkurtas~~~~ne vėliau kaip per vienus metus nuo neteisėtų kirtimų fakto nustatymo.~~ Miškas laikomas atkurtu tada, kai želdinių ir žėlinių kokybė atitinka aplinkos ministro tvirtinamų Miško atkūrimo ir įveisimo nuostatų reikalavimus.

~~5.~~ **13.** Atkūrus arba įveisus mišką, kol susiformuos jaunuolynas (minkštųjų lapuočių želdiniuose ir žėliniuose – iki šešerių metų, spygliuočių ir kietųjų lapuočių – iki aštuonerių metų), miško želdiniai ir žėliniai turi būti **atsodinami,** prižiūrimi ir saugomi pagal ~~Aplinkos ministerijos~~ **aplinkos** ministro tvirtinamų Miško atkūrimo ir įveisimo nuostatų reikalavimus.

~~6.~~ **14.** Per penkerius metus neatkurtų privačių miškų atkūrimą miško savininkų lėšomis Lietuvos Respublikos Vyriausybės nustatyta tvarka organizuoja ~~Aplinkos ministerija~~ **Valstybinė miškų tarnyba**.

 ~~7.~~ **15.** Miško valdytojams, savininkams ir naudotojams **draudžiama vykdyti** ~~leidimas pagrindiniams~~ **pagrindinius** miško ~~kirtimams neišduodamas~~ **kirtimus**, jei jų **bent vienoje** **miško** valdoje per šio straipsnio ~~4~~ **12** dalyje nustatytus terminus neatkurtas iškirstasis miškas.“

**6 straipsnis. Įstatymo įsigaliojimas ir įgyvendinimas**

1. Šis įstatymas, išskyrus šio straipsnio 3 dalį, įsigalioja 2019 m. liepos 1 d.
2. Šio įstatymo 3 straipsnyje numatytos kompensacijos už nustatytus veiklos apribojimus dėl pakeistos miškų grupės nėra išmokamos privačių miškų savininkams, kurių miško valdose arba ne miškų ūkio paskirties žemės sklypuose esančioje miško žemėje miškų grupė buvo pakeista iki šio įstatymo įsigaliojimo.
3. Lietuvos Respublikos Vyriausybė ar jos įgaliotos institucijos, iki šio įstatymo įsigaliojimo priima šio įstatymo įgyvendinamuosius teisės aktus.

*Skelbiu šį Lietuvos Respublikos Seimo priimtą įstatymą.*

Respublikos Prezidentas